recursal/SuperWikiNEXT-32B huggingface dataset:
דיון עם הצאר
**זמסקי סובור** (ברוסית: **Земский собор**; מילולית: "אספת כל המדינה") הייתה אספת נציגי העם משכבות שונות ברוסיה הצארית שהתכנסה במהלך המאה ה-16 והמאה ה-17.

האספה הראשונה זומנה על ידי איוואן הרביעי בשנת 1549. באספה השתתפו נציגי הכנסייה כולל ראש הכנסייה, חברי הדומה הבויארית ונציגי הערים השונות. תפקיד האספה היה לדון בשאלות של מדיניות חוץ ומדיניות פנים, היקף המיסים וכיוצא בזה. סמכות והרכב האספה לא היו מוגדרים היטב. במשך פעילות האספה ניתן להבחין בשש תקופות:

* 1549–1584 האספות התקיימו לפי החלטת איוואן הרביעי והיוו מוסד המייעץ לצאר. התקופה הסתיימה עם מות איוואן הרביעי.
* 1584–1610 האספה בחרה את הצאר והייתה כלי בידי הכוחות השונים בתקופת הצרות. לאור אי-יציבות בשלטון והופעת נסיכים כוזבים החלפת השלטון התקיימה בתדירות גבוהה.
* 1610–1613 בהיעדר צאר האספה היוותה את המוסד העליון של השלטון בכל התחומים.
* 1613–1622 תחילת שלטון שושלת רומנוב. האספה הייתה מוסד קבוע שמייעץ לצאר בנושאים כלכליים ומנהליים. הרכב האספה לא היה קבוע והותנה בנושאים שהועלו לדיון ודחיפותם. בשנת 1622 הופסקה פעילות האספה ל-10 שנים.
* 1632–1653 האספה התאספה בתדירות נמוכה אך השתתפה בהחלטות חשובות ביותר במדיניות חוץ ומדיניות פנים.
* 1653–1684 פעילות האספה קטנה בהדרגה.

**זמסקי סובור** הראשון (בשנת 1549) נערך במשך יומיים ובו הוחלט על השינויים במערכת המשפטית. הרכבו לא ברור וייתכן שהוא כלל שני בתים עם משתתפים שונים. **זמסקי סובור** של שנת 1566 הוא הראשון שלגביו קיימות עדויות כתובות על הרכבו והחלטותיו.

השתתפות נציגי הכנסייה הייתה חשובה לצורך מתן לגיטימציה להחלטות שהתקבלו. לקראת האספה הצאר היה מפרסם מודעה שכללה נושאים שיועלו לדיון ומספר משתתפים. בחירת המשתתפים התקיימה בערים ובמקומות ישוב נוספים. הרכב המשתתפים לא היה קבוע ונע בין 200 ל-500 איש. לאור כך שאספה הייתה יכולה לדון בנושאים במשך תקופה ארוכה רק בעלי מעמד ואמצעים היו יכולים להשתתף בה.

קישורים חיצוניים
----------------

* זמסקי סובור (ברוסית)
* זמסקי סובור (ברוסית)
* זמסקי סובור, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 4262040-5
* VIAF: 249077122
* WorldCat (עם VIAF): 249077122

 |
**רוזנות לוקסמבורג** הייתה מדינה באימפריה הרומית הקדושה, אשר במהלך המאה ה-14 תפסה מעמד בכורה באימפריה, ושליטיה אף התמודדו עם בית הבסבורג על השליטה באימפריה.

היסטוריה
--------

בשנת 963 בנה זיגפריד, רוזן הארדנים את מבצר לוקסמבורג, ונטל לעצמו את התואר "רוזן לוקסמבורג". בשנת 1065 מונה ואלראן מארלון לרוזן לימבורג, ובשנת 1119 הועלה נכדו ואלראן השני למעמד דוכס. בשנת 1247 ירש היינריך בנו של ואלראן השלישי, דוכס לימבורג את הרוזנות מאמו ארמסינדה, רוזנת לוקסמבורג, בתו של היינריך הרביעי, רוזן לוקסמבורג, שהיה צאצא של הענף המבוגר של בית לוקסמבורג.

בשנת 1281 מת היינריך החמישי, רוזן לוקסמבורג, ובמקומו עלה לשלטון בנו היינריך השישי, רוזן לוקסמבורג, אולם הוא נהרג בקרב וורינגטון, ובמקומו עלה לשלטון בנו היינריך השביעי, רוזן לוקסמבורג. בשנת 1308 הוכתר היינריך השביעי כמלך הרומאים, ובשנת 1312 אף הוכתר כקיסר האימפריה הרומית הקדושה, אולם הוא מת במפתיע בשנת 1313.

בשנת 1310 התחתן בנו של היינריך - יוהאן, מלך בוהמיה עם אליזבת מבוהמיה, אחותו של וצלאב השלישי, מלך בוהמיה, והוכתר כמלך בוהמיה. בשנת 1314 ניסה יוהאן להיבחר במקום אביו כמלך הרומאים, אולם נכשל בכך, ולודוויג הרביעי, דוכס בוואריה הוכתר בתואר.

האימפריה הרומית הקדושה בתקופת קרל הרביעי
בשנת 1346 נבחר קרל מבוהמיה, בנו של יוהאן, מלך בוהמיה לאנטי-מלך ללודוויג, על ידי חלק מהנסיכים שהסתכסכו עם לודוויג, ואף נתמכו על ידי האפיפיור קלמנס השישי. בשנת 1347 מת לודוויג הרביעי, ועד מהרה הפך קרל לשליט היחיד באימפריה.

לאחר מכן
--------

בשנת 1354 העניק קרל לאחיו ונצל הראשון, רוזן לוקסמבורג את התואר דוכס, ולאחר מותו בשנת 1383 ירש אותו בנו של קרל - וצלאב. בשנת 1378 מת קרל, ובנו וצלאב הרביעי, מלך בוהמיה ירש את נחלותיו. וצלאב אף הוכתר כמלך הרומאים, אולם בשנת 1400 הודח מתפקידו על ידי רופרכט השלישי, הנסיך הבוחר מפפאלץ. בשנת 1410 מת רופרכט, ובמקומו נבחר זיגמונד, מלך הונגריה, אשר נבחר גם למלך בוהמיה לאחר מותו של וצלאב בשנת 1419. זיגיסמונד סיים את הקרע המערבי בשנת 1417, ואף גבר על ההוסיטים בשנת 1434. בשנת 1437 מת זיגיסמונד, ועם מותו נכחד בית לוקסמבורג. לאחר ההכחדה של בית לוקסמבורג, עברה הדוכסות בשנת 1443 לשליטת דוכסות בורגונדיה, ולאחר מכן לשליטת בית הבסבורג, כחלק מארצות השפלה ההבסבורגיות. במהלך מלחמות המהפכה הצרפתית, לוקסמבורג סופחה לצרפת, ובקונגרס וינה בשנת 1815, הפכה לוקסמבורג לדוכסות גדולה תחת שלטון הממלכה המאוחדת של ארצות השפלה.

קישורים חיצוניים
----------------
**אורי קפלן** (נולד ב-1 באוקטובר 1969) הוא סקסופוניסט ומפיק מוזיקלי ישראלי.

קריירה
------

הלהקה הראשונה שבה ניגן קפלן הייתה DXM.

קפלן שהה בישראל עד 1991, ולאחר מכן ירד לארצות הברית. לאחר קבלת תואר ממכללת מאן, בשנת 1996 הקים קפלן עם טום אבס וג'וף מאן הרכב בשם "טריו פלוס". השלישייה הפכה לרביעייה בשנת 1997 כשסטיב סוול הצטרף.

באותה שנה הצטרף קפלן לכמה פרויקטים של ג'אז, הקשורים ל"מפעל הסריגה" (Knitting Factory).

בשנת 1998 הצטרף ללהקת הרוק "פיירווטר" וסייר גם בארצות הברית וגם באירופה. הוא גם הקים את "אנסמבל כלי ההקשה של אורי קפלן", עם סוזי איברה, ג'וף מאן ואנדרו באמקי.

בשנת 2004 הקים את ההרכב "בלקן ביט בוקס" יחד עם תמיר מוסקט, אליהם הצטרף תומר יוסף. מאז, הופיעה הלהקה ברחבי העולם. נכון ל-2020, הוציאה כחמישה אלבומים.

ב-2013 זכה קפלן יחד עם חברי הבלקן ביט בוקס בפרס אקו"ם למעבדי השנה.

צליל הסקסופון של קפלן נשמע ומודגם גם בשני הלהיטים העולמיים המובילים: "Talk Dirty"(אנ') של זמר ה-R&B האמריקאי ג'ייסון דרולו ו- "Worth It" של להקת הבנות האמריקאית פיפת' הרמוני. בנוסף, ניתן לשמוע את נגינת הסקסופון של קפלן בסרט האנימציה משנת 2015 "בית".

קפלן הלחין יחד עם מניז'ה ואורי אבני את השיר הרוסי לאירוויזיון 2021, "Russian Woman".

דיסקוגרפיה
----------

* 1999: Realms
* 2000: Delirium
* 2001: Gongol
* 2002: Le Magus

קישורים חיצוניים
----------------

* 

* אתר האינטרנט הרשמי של אורי קפלן

* אורי קפלן, במסד הנתונים הקולנועיים IMDb (באנגלית)

* אורי קפלן, באתר MusicBrainz (באנגלית)

* אורי קפלן, באתר Discogs (באנגלית)

* אורי קפלן, באתר Songkick (באנגלית)

* אורי קפלן, דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007263682605171
* BnF: cb144800300 (data)
* GND: 1061829286
* ISNI: 0000 0001 2132 2357
* LCCN: n2004143647
* MusicBrainz: 20b96123-db47-4d09-a238-5ca339594985
* VIAF: 49449826
* WorldCat: lccn-n2004143647

 |
**זֶמֶר זֶמֶר לָךְ** הוא שיר עברי שחיבר המשורר אברהם בן-זאב, אז חבר קיבוץ עין שמר, בשנות הארבעים. הלחן העממי חובר אל המילים, לפי עדות המשורר: "מנוער עולה מבולגריה. הם שרו את השיר הזה ורקדו לפיו הורה הם שרו זאת עם מילים כלשהן - "חבריה, בואו ונרקוד...".

המשורר ביטא בשיר את ערכי מפעל ההתיישבות הציונית, תנועת העבודה והחלוציות; הוא מהלל את הזמר והשירה, הריקוד והמחול, שהיו שכיחים אצל חלוצים וחלוצות בארץ ישראל במחצית הראשונה של המאה ה-20, ומעלה על נס את אהבת ארץ ישראל ואת העבודה החקלאית, שיסודה בחריש ובזריעה ונטיעה, בשורות ארוכות, "תלמים".

השיר המחורז כולל שלושה בתים ופזמון.

**הבית הראשון** מתחיל במילים: "זֶמֶר זֶמֶר לָךְ", אשר מוקדש לארץ ישראל, למולדת הרוחנית, ל"מכורה".  
 **הבית השני** מתחיל במילים: "הוֹרָה הוֹרָה לָךְ", שמו של ריקוד המוקדש למולדת אף היא.  
 **הבית השלישי** מתחיל במילים: "תֶּלֶם תֶּלֶם לָךְ" שאזכורם גם הוא מוקדש למולדת.  
 הפזמון מדגיש את אווירת השירה, הריקוד הקצבי, והתקווה לבניין חיים חדשים:

"הֲרָרַיִךְ הֵמָּה יִשְׂמָחוּ  

עֵת מְחוֹל הַהוֹרָה יִסְעַר  

אֶלֶף פְּרָחִים לְפֶתַע יִפְרָחוּ  

יְכַסּוּ אֶת עֵין הַמִּדְבָּר".  
 "זמר זמר לך" נעשה אהוד מאוד וזכה לביצועים רבים במאה ה-20 וה-21, בין השאר, על ידי אהובה צדוק, הגבעטרון, דורית ראובני, עפרה חזה, וגאולה גיל. מקובל לנגנו בהרכבים תזמורתיים בחגיגות ובטקסים ממלכתיים וצבאיים בימי מועד וזיכרון.

מקור הלחן אינו ידוע. יש אומרים שמקורו מחסידות בויאן, ויש אומרים שמקורו מעולים מבולגריה או מטורקיה.

קישורים חיצוניים
----------------

* "זמר זמר לך" באתר בית לזמר העברי
* מילות השיר "זמר זמר לך" והאזנה לו באתר זמרשת
* מבחר ביצועים של "זמר זמר לך", באתר הספרייה הלאומית

הערות שוליים
------------

1. ↑  אברהם בן-זאב בראיון, באתרה של ציפי פליישר.
2. ↑  זמר זמר לך, באתר lifemusic.
3. ↑  זמר זמר לך, באתר אוצר הזמר העברי.
4. ↑  ראו בדף השיר בזמרשת.
**סידני לוהמן** (בגרמנית: **Sydney Matilda Lohmann**; נולדה ב-19 ביוני 2000) היא כדורגלנית גרמנייה, המשחקת בעמדת הקשרית בבאיירן מינכן מהבונדסליגה לנשים ובנבחרת גרמניה.

קריירת מועדונים
---------------

### נוער

לוהמן החלה את קריירת הנוער שלה ב-2016, כשהצטרפה לקבוצת פירסטנפלדברוק(אנ'). לקראת עונת 17–2016, עברה לוהמן למחלקת הנוער של באיירן מינכן מבונדסליגה לנשים.
במהלך עונה זו השתתפה בשישה משחקים בבונדסליגה הצעירה(גר') וכבשה שני שערים. את שערה הראשון כבשה בהופעת הבכורה שלה ב-17 בספטמבר 2016 בניצחון 3:1 על קבוצת הנוער של נירנברג. במקביל השתתפה במשחקיה של הקבוצה בבונדסליגה השניה(גר').

### בוגרים

ב-19 במרץ 2017 ערכה את הופעת הבכורה שלה בבונדסליגה לנשים, בהפסד באיירן 2:0 לוולפסבורג. את שערה הראשון כבשה ב-5 בנובמבר 2017, בניצחון 3:1 על דואיסבורג(אנ'). ב-4 באוקטובר 2020 כבשה שער בפנדל בניצחון 2:0 על אסן(אנ'). שער זה היה השער ה-1000 של באיירן בבונדסליגה.

בעונת 21–2020 זכתה באליפות הבונדסליגה יחד עם באיירן, כשהקבוצה מסיימת את העונה במרחק 2 נקודות מהיריבה המושבעת, וולפסבורג.

לוהמן במדי באיירן מינכן בבונדסליגה לנשים ב-2018

קריירה בינלאומית
----------------

### נבחרות צעירות

לוהמן ערכה את הופעת הבכורה שלה בנבחרת גרמניה עד גיל 15 ב-28 באוקטובר 2014, בניצחון 13:0 על נבחרת סקוטלנד עד גיל 15, בגלאזגו. את צמד שעריה כבשה יומיים לאחר מכן, במשחק נוסף מול סקוטלנד, שהסתיים בתוצאה 8:0.

יחד עם נבחרת גרמניה עד גיל 16(אנ'), השתתפה ב-2015 בטורניר הגביע הנורדי(אנ') בדנמרק.

במאי 2016 השתתפה יחד עם נבחרת גרמניה עד גיל 17(אנ') באליפות אירופה עד גיל 17(גר') בבלרוס. כשהיא משתתפת בשני משחקים, סייעה לנבחרתה לזכות בטורניר.

באפריל 2018 השתתפה יחד עם נבחרת גרמניה עד גיל 19(אנ') במוקדמות אליפות אירופה עד גיל 19(גר').

### נבחרות בוגרות

ב-10 בנובמבר 2018 ערכה לוהמן את הופעת הבכורה שלה בגרמניה, בניצחון 5:2 על נבחרת איטליה במסגרת משחק ידידות.

את שערה הראשון כבשה ב-22 בספטמבר 2020, במסגרת מוקדמות יורו 2022, בניצחון 3:0 על מונטנגרו(אנ').

לקראת יורו 2022, זומנה לוהמן לסגל הנבחרת על ידי המאמנת מרטינה פוס-טקלנבורג. בטורניר הגיעה נבחרת גרמניה עד לגמר, בו הפסידה לאנגליה. לוהמן שותפה ב-4 משחקים במהלך הטורניר, ועלתה כמחליפה במשחק הגמר.

הישגים ותארים
-------------

**באיירן מינכן**

* הבונדסליגה השנייה לנשים(גר'): 2017(גר')
* הגביע הגרמני לנשים; מקום שני: 2018(גר')
* בונדסליגה: 2021(גר')

**נבחרת גרמניה**

* יורו עד גיל 17: 2016(אנ'), 2017(אנ')
* יורו עד גיל 19; מקום שני: 2018(אנ')
* יורו 2022; מקום שני: 2022

קישורים חיצוניים
----------------

ויקישיתוף מדיה וקבצים בנושא **סידני לוהמן** בוויקישיתוף
* סידני לוהמן, ברשת החברתית טוויטר
* סידני לוהמן, ברשת החברתית אינסטגרם
* פרופיל, באתר Soccerdonna (בגרמנית)
* פרופיל, באתר Fussballdaten.de (בגרמנית)
* פרופיל, באתר Soccerway
* פרופיל, באתר WorldFootball.net
* פרופיל, באתר FootballDatabase.eu

הערות שוליים
------------

1. ↑  הפרופיל של סידני לוהמן, באתר באיירן מינכן
2. ↑  Spielbericht דו"ח המשחק, באתר scipmanager.de
**קתרין דה ראמבוייה** (בצרפתית: Catherine de Vivonne, marquise de Rambouillet; ‏1588 - 2 בדצמבר 1665) הייתה אשת חברה, מארחת החוג הספרותי "אוטל דה ראמבוייה".

ביוגרפיה
--------

דה ראמבוייה נולדה ברומא והוטבלה בשם קתרין דה ויוון (Catherine de Vivonne), בתם של ז'אן דה ויוון, שהיה שגריר צרפת למדינת האפיפיור, ושל יוליה סאבלי, שהייתה בת למשפחת אצולה איטלקית. בהיותה בת 12 בלבד נישאה לשארל דאנז'אן, מאוחר יותר מרקיז דה ראמבוייה, שהיה בעל מעמד גבוה בחצרותיהם של אנרי הרביעי ושל לואי השלושה עשר, מלכי צרפת. המרקיזה הצעירה מאסה בתככי חצר המלכות, ואחר לידת בתה יוליה ב-1607, החלה לקיים חוג ספרותי בבית אביה, שהיה בסמוך לארמון הלובר בפריז, ושמאוחר יותר נקרא "הוטל דה ראמבוייה". ב-1618 היא שיפצה את הבית בסגנון איטלקי על מנת שיתאים לקבל את פני אורחיה.

דה ראמבוייה התעניינה באמנות, בספרות ובהיסטוריה, ושלטה במספר שפות. היא הזמינה לביתה את מיטב הסופרים והסופרות בצרפת של תקופתה, ואנשים שייצגו את העילית של החברה הצרפתית, ובהם: הקרדינל רישלייה, ז'אק-בנין בוסואה, לואי השני דה בורבון, נסיך דה קונדה, פרנסואה דה לה רושפוקו, ז'אן לואי גז דה בלזאק, פרנסואה דה מאלרב, פייר קורניי, ז'אן שאפלן, מדליין דה סקודרי, מאדאם דה סבינייה, מאדאם דה לה פאייט ואן ז'נבייב דה בורבון-קונדה.

המשורר ז'אן שאפלן כתב: "כאן מדברים בחוכמה ובהיגיון, ואין עוד מקום בעולם כולו שבו קיים טעם טוב יותר." לחוג ספרותי זה, שבו השיחה הפכה לאמנות, הייתה השפעה גדולה על השפה והספרות הצרפתית. זה היה הגרעין שממנו צמחה האקדמיה הצרפתית, ושבו התפתחו עקרונות הטעם הטוב בספרות. במחזה "הענוגות הנלעגות" (1659) מלגלג מולייר על מנהגיהן של הנשים שהשתתפו בחוג זה, ובמחזה "הנשים החכמות" הוא כותב: "הנשים של ימינו רוצות לכתוב ולהפוך לסופרות." לאמתו של דבר, הנשים בחוג זה הנעימו את השיחה, בלטו יותר מאשר בכל חוג אחר, והעלו את מעמד האישה בחברה הצרפתית.

בשנים 1648-1653 התחוללו בפריז מרידות נגד בית המלוכה הצרפתי, ורבים מחברי החוג של קתרין דה ראמבוייה הושמו במעצר או נמלטו מן העיר. למרות זאת, החוג המשיך להתקיים במתכונת מצומצמת עד מותה ב-1665.

קישורים חיצוניים
----------------

ויקישיתוף מדיה וקבצים בנושא **קתרין דה ראמבוייה** בוויקישיתוף
* קתרין דה ראמבוייה, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007456906305171
* BIBSYS: 90512350
* BnF: cb12099408b (data)
* GND: 118914855
* ISNI: 0000 0000 5175 0259
* LCCN: nr89003345
* NTA: 074427040
* SUDOC: 029348757
* ULAN: 500324582
* VIAF: 144148995942959751564
* WorldCat: lccn-nr89003345

 |
**נמל התעופה הבין-לאומי עביד אמאני קארומה** (באנגלית: **Abeid Amani Karume International Airport**) הוא נמל התעופה המרכזי בארכיפלג של זנזיבר אשר ממוקם באי אנגוג'ה. השדה נמצא במרחק של כ-5 קילומטרים דרומית לזנזיבר סיטי בירתה של זנזיבר, וממנו יוצאות טיסות למזרח אפריקה, אירופה והמזרח התיכון.

בעבר נקרא השדה **קיסאאוני** וכן **נמל התעופה הבין-לאומי זנזיבר**. בשנת 2010 שונה השם על מנת לכבד את עביד אמאני קארומה, נשיאו הראשון של האי.

טרמינלים
--------

### טרמינל 1

טרמינל 1 פעיל לכלל הטיסות היוצאות מנמל התעופה. לאחרונה הוסף גגון המגן מפני מזג האוויר בכניסה לנמל התעופה בטרמינל זה.

### טרמינל 2

פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. 
### טרמינל 3

בנייתו של הטרמינל החלה בינואר 2011, על ידי חברה סינית בשם קבוצת בייג'ינג בנייה והנדסה. רחבת חנייה חדשה הוקמה בשטח של 100,000 מטר רבוע על מנת להחליף את הרחבה הנוכחית שגודלה 21,000 מטר רבוע. העלות המשוערת של הפרויקט עומדת על 70.4 מיליון דולר. כאשר יושלם יוכל הטרמינל לשרת כ-1.5 מיליון נוסעים בשנה. בעבר ציפו כי הטרמינל יחל את פעילותו ב-2014, אך הוא נחנך רק בספטמבר 2020. כיום משמש טרמינל 1 לטיסות פנים בעוד הטרמינל החדש משרת טיסות בינלאומיות.

חברות תעופה ויעדים
------------------

שדה התעופה מהאוויר
בשדה פעילות מספר חברות תעופה קטנות ליעדים בטנזניה, וכן יעדים קרובים מזרח אפריקה. בנוסף פועלות בשדה חברות תעופה מאירופה והמזרח התיכון, חברות אלו מפעילות על פי רוב טיסות בעונת התיירות.

| חברות תעופה | יעדים |
| --- | --- |
| אליטליה | **עונתי:** רומא |
| ארקיע | **עונתי:** תל אביב |
| קונדור איירליינס | **עונתי:** פרנקפורט, מינכן |
| אתיופיאן איירליינס | דאר א-סלאם, אדיס אבבה |
| פליי דובאי | דובאי |
| ישראייר | **עונתי:** תל אביב |
| קניה איירווייז | ניירובי |
| לוט פוליש איירליינס | **שכר עונתי:** ורשה |
| נאוס | **עונתי:** בולוניה, ורונה **שכר עונתי:** מילאנו, רומא |
| עומאן אייר | מסקט |
| קטר איירווייז | דוחה |
| סאן דור (מופעל על ידי אל על) | **עונתי:** תל אביב |
| טרוול סרוויס | **עונתי:** קטוביץ, פראג, ורשה |
| TUI fly בלגיה | **עונתי:** בריסל |
| TUIfly | **עונתי:** אמסטרדם |
| טורקיש איירליינס | איסטנבול |
|

### מטען

| חברות תעופה | יעדים |
| --- | --- |
| אסטרל תעופה | ניירובי |
| קניה איירווייז | ניירובי, מומבסה |
|

תאונות
------

תאונה התרחשה בשדה כאשר כנפון של מטוס מסוג איירבוס A330 של חברת יורופליי ניזוק בצורה חמורה על ידי מטוס ATR 72 של חברת פרסיז'ן אייר. הזנב של מטוס ה-ATR פגע בכנף ימין של האיירבס. לא ברור אם המטוס הפוגע קיבל הוראות הסעה לא נכונות ומדוע נגרמה הפגיעה, אך הנושא נחקר על ידי רשות התעופה של זנזיבר.

קישורים חיצוניים
----------------

ויקישיתוף מדיה וקבצים בנושא **נמל התעופה הבין-לאומי עביד אמאני קארומה** בוויקישיתוף
* 

* אתר האינטרנט הרשמי של נמל התעופה הבין-לאומי עביד אמאני קארומה

הערות שוליים
------------

1. ↑  Masato Masato in Zanzibar, Tanzania: Zanzibar Airport's Terminal III Sets for Inauguration Today, allAfrica.com, ‏28 בספטמבר 2020 (באנגלית)
כלב ים נזירי הוואי באקווריום
סרטן נזירי שעיר צהוב באקווריום
**אקווריום ואיקיקי** (באנגלית: **Waikiki Aquarium**) הוא אקווריום בהונולולו, הוואי, ארצות הברית. האקווריום נוסד בשנת 1904, והוא האקווריום הציבורי השלישי שנבנה בארצות הברית. החל משנת 1919, האקווריום הוא חלק ממוסדותיה של אוניברסיטת הוואי.

מיקומו בסמיכות לריף האלמוגים החי בחוף הים בוואיקיקי (שכונה של הונולולו), והאקווריום מהווה בית ל-3,055 אורגנזימים מ-464 מינים של צמחים ובעלי חיים ימים. באקווריום מבקרים מדי שנה למעלה מ-350,000 מבקרים. האקווריום עוצב כחלק ממערכת הלמידה האקולוגית החופית של תוכנית שותפות החופים האמריקנית הפדרלית.

ייסוד
-----

האקווריום נוסד ב-19 במרץ 1904,על ידי רשות התחבורה המהירה של הונולולו, הצורה המקדימה של TheBus, במטרה למשוך תיירים אל האי, כדי להפוך את קו התחבורה לרווחי. הקרקע נתרמה על ידי ג'יימס ביקנל קסטל, בעזרת הקרן של צ'ארלס מונטגו קוק ואשתו אנה ריס קוק.

ויליאם ג'נינגס ברייאן וג'ק לונדון נסעו להונולולו על מנת לראות את האקווריום. הביולוג דייוויד סטאר ג'ורדן אמר כי האקווריום הוא אוסף הדגים הטוב בעולם.

היסטוריה
--------

שמו המדעי של דג הפרפר ההוואיאני הוא *Chaetodon tinkeri* על שמו של ספנסר טינקר, מי שהיה יו"ר האקווריום השני, החל משנת 1940.
לאיסוף הדגים החיים של האקווריום יש היסטוריה שנויה במחלוקת. בשנת 1973, קבוצה מודאגת מפעולות האיסוף טופלה תחילה על ידי אגף משאבי האוקיינוסים הוואיאנית בדרישה לקבלת מידע חודשי על האוסף. עליה באיסוף הדגים יחד עם מודעות ציבורית גוברת של ירידת אספקת הדגים התפתחה בסופו של דבר למחלוקת קשה בין אספני הדגים ותעשיית סיורי הצלילה.

כתגובה לירידה בכמות דגי השונית בשל אספני האקווריום, בית המחוקקים של מדינת הוואי, במסגרת חוק מס' 306, הקים בשנת 1998 באזור מערב הוואי אזורי מדגה מנוהלים כדי לקדם את הניהול של משאבי דיג. פרויקט הניהול קיבלה תמיכה של 93% בשימוע ציבורי ולאחר מכן אושרה על ידי המושל.

פיתוח ותנאים
------------

אקווריום ואיקיקי פתח צגים של אלמוגים חיים החל מאמצע שנות השבעים. במבנים אלה היה האקווריום מסתמך על זרימה קבועה של מי ים ולכן המצב מי הים באקווריום לא היה כל כך שונה מאלה של השונית בחוץ.

גידול אלמוגים חיים באקווריומים הוא מורכב יותר מאשר גידול דגי ים. עובדי האקווריום חייבים להיות מודעים יותר לצרכים הפיזיים, הכימיים והטבעיים של האלמוגים כדי להצליח. תאורה, כימיית המים, תנועת המים וטמפרטורה הן הבעיות העיקריות בתהליך שימור אלמוגי האקווריום חיים.

אקווריום ואיקיקי היה האקווריום הראשון בעולם שהחזיק ברשותו נאוטילוס והראשון שגידל אותם.

קישורים חיצוניים
----------------

ויקישיתוף מדיה וקבצים בנושא **אקווריום ואיקיקי** בוויקישיתוף
* אקווריום ואיקיקי, ברשת החברתית פייסבוק
* אקווריום ואיקיקי, ברשת החברתית טוויטר
* אקווריום ואיקיקי, ברשת החברתית אינסטגרם
* אקווריום ואיקיקי, סרטונים בערוץ היוטיוב
**מגיארוזאורוס** (שם מדעי: ***Magyarosaurus***; מילולית: "לטאה מגיארית") הוא סוג של דינוזאור מקבוצת הטיטאנוזאוריה שחי בתור הקרטיקון באי הקדום "האצג" ברומניה.

מאפיינים
--------

זאורופוד זה עבר תהליך גמדות איים והיה קטן בהרבה מקרובי משפחתו, שהיו היצורים הגדולים ביותר על האדמה. אורכו מוערך ב-6 מ' ומשקלו רק 1.1 טון. הוא לא היה גבוה מאדם בוגר. גופו היה מכוסה בעור קשקשי מיוחד שכנראה הגן עליו מטורפים. למעשה הוא היה אחד הזאורופודים הקטנים ביותר.

הדינוזאור חי על האי הרומני יחד עם עוד דינוזאורים שעברו גמדות כמו האורניתופוד רבדודון, דמוי-ההדרוזאור תלמטוזאורוס והנודוזאור סטרותיוזאורוס, כנראה עקב מחסור במזון באיים והיעדר טורפים גדולים, מה שעודד גוף קטן שאינו צורך הרבה מזון. ישנם גם חוקרים הסוברים שהמאובנים שנמצאו הם של צעירים והבוגרים היו ענקיים יותר אך תאוריה זו לא הוכחה.

באיים אלה היו גם יצורים שעברו תהליך הפוך - ענקיות איים כמו התרופוד הטורף הגדול באלאור והפטרוזאור העצום הטצגופטריקס, שהיה הגדול ביצורים המעופפים וכנראה שגם היצור הגדול ביותר באי. ייתכן שהמגיארוזאורוס היה טרף חשוב עבור טורפים אלה.

בתרבות
------

* המגיארוזאורוס מופיע בסדרה כוכב הדינוזאורים שם נראים כמה פרטים המותקפים על ידי טאראסקוזאורוסים שהורגים פרט אחד.
* בנוסף הוא מופיע בסדרה הכוכב דינוזאור שם כמה פרטים נטרפים בידי הטצגופטריקסים ובריידיקנמים.

ראו גם
------

* אמפלוזאורוס דינוזאור דומה שחי באירופה באותה תקופה.

קישורים חיצוניים
----------------

ויקישיתוף מדיה וקבצים בנושא **מגיארוזאורוס** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* GBIF
 |
**מוישה יעקב וולפוביץ' ויניצקי** (Мойше-Яков Вольфович Ви́нницкий;‏ 30 באוקטובר 1891, גולטה – 4 באוגוסט 1919), שנודע בכינויו **מישקה יַפּוֹנצ'יק**, כלומר **מישקה היפני** (ברוסית: **Мишка Япончик**), היה שודד יהודי מפורסם מתחילת המאה ה-20, שעמד בראש אחת מכנופיות הפשע של העיר אודסה (רוסיה–אוקראינה) וזכה לפופולריות רבה בקרב התושבים בשל הנוהג לגנוב מעשירים ולחלק את השלל לעניי העיר, מעשים שהעניקו לו את הכינוי "רובין הוד מאודסה".

הכינוי "היפני" הוענק לו על שם עיניו המלוכסנות, אם כי ישנה גרסה הטוענת כי הכינוי נובע מהנוהג שהיה לו לספר לחבריו על התנהלותם של השודדים היפניים בעיר נגסאקי, כפי ששמע פעם מפיו של מלח פורטוגזי. הוא טען כי השודדים היפניים פעלו על פי קווים מנחים שמעולם לא הפרו וכך נהג גם הוא.

ביוגרפיה
--------

מישקה נולד למאיר וולף בן מרדכי ויניצקי בעיירה גולטה בפלך חרסון (כיום העיירה היא חלק מהעיר פרבומייסק באוקראינה) ב-1891. בהיותו בן 4, המשפחה עברה להתגורר ברובע מולדבנקה באודסה. בהיותו בן 6 התייתם מאביו ולמד בבית הספר היהודי בעיר במקביל לעבודות שביצע במפעל "אנטאר" בעיר.

בתקופת הפוגרומים היהודיים באוקטובר 1905 נטל חלק בהתארגנויות יהודיות שפעלו כארגוני הגנה. הצטרף לארגון של אנרכיסטים קומוניסטים בשם "הרצון הצעיר". לאחר רצח מפקד תחנת המשטרה מיכאילובסקי, הקצין קוז'וחאר הוא נידון לגזר דין מוות אך זה הומתק לבסוף ב-12 שנות מאסר. בעת מאסרו הכיר את גריגורי קוטובסקי.

ב-1917 מישקה שוחרר מכלאו וארגן כנופיית שודדים גדולה שביצעה סדרת שוד בנקים ומועדוני הימורים בעיר. מישקה ניהל קשרים עם אנרכיסטים שונים ושיתף עמם פעולה. במהלך מלחמת האזרחים ברוסיה כנופייתו פשטה על בית הכלא בעיר והביאה לבריחה המונית של אסירים. באמצעות גריגורי קוטובסקי שיתף פעולה עם הבולשביקים.

לאחר שהצבא האדום השתלט על אודסה פשטו שמועות לפיהן מישקה מונה לעמוד בראש השירות החשאי בעיר אך שמועה זו התבררה כשקרית לאחר שראש השירות החשאי בעיר מיכאיל גרינברג הצהיר כי אין לו אף קשר למישקה יפונצ'יק.

במאי 1919 עמד בראש גדוד 54 שלחם נגד סימון פטליורה. אנשי הגדוד היו בעיקר אנשי עולם התחתון. המשמעת ביחידה הייתה ירודה מאוד וליונה יקיר היו ספקות האם ניתן להכריז על היחידה כיחידה מבצעית. תקופה קצרה לאחר הקמתה היחידה התפזרה ומישקה הוזמן לבירור בפיקוד. כאשר הוא סירב להתייצב הוא הואשם בבגידה ולבסוף בעת ניסיון מעצר נורה ומת. מאיר זיידר שהיה סגנו בגדוד הרג את גריגורי קוטובסקי כצעד נקמה.

השפעת דמותו על התרבות
---------------------

כדמות של שודד שגנב מעשירים ומחלק השלל לעניים, היווה מישקה השראה לציורים וסיפורים לא מעטים.

* היווה השראה לדמות השודד בניה קריק מתוך "סיפורי אודסה" מאת איסאק באבל
* סדרת הטלוויזיה הרוסית "הרפתקאותיו וחייו של מישקה יפונצ'יק" מ-2011, מבוססת על סיפורי אודסה של באבל וזכתה להצלחה רבה

קישורים חיצוניים
----------------

ויקישיתוף מדיה וקבצים בנושא **מישקה יפונצ'יק** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* GND: 136765998
* LCCN: nr95031792
* NLP: A35598323
* RSL: 000118634
* VIAF: 24493043
* WorldCat: lccn-nr95031792

 |
מגי מקנמרה
**מרגריט "מגי" מקנמרה** (באנגלית: **Marguerite "Maggie" McNamara**;‏ 18 ביוני 1928 – 18 בפברואר 1978) הייתה שחקנית קולנוע ותיאטרון, אמריקאית מועמדת לפרס אוסקר לשחקנית הטובה ביותר לשנת 1953 על תפקידה בסרט הירח כחול.

ביוגרפיה
--------

מקנמרה נולדה בניו יורק להורים ממוצא אירי, הוריה התגרשו כאשר הייתה בת תשע. בתור נערה דגמנה מקנמרה עבור סוכנות הדוגמנות של ג'ון רוברט פאוורס, היא הופיעה על שער המגזין לייף בשנת 1950.

מקנמרה החלה לשחק לראשונה על בימות ברודוויי בשנת 1951 במחזה "הירח הוא כחול" בתפקיד פאטי אוניל ולאחר מכן בהצגה "בל גדס". בשנת 1953 זכתה מקנמרה לתפקיד קולנועי ראשון בקריירה מבמאי העל אוטו פרמינגר שהחליט לעשות ל"הירח הכחול" עיבוד קולנועי, גם בסרט שיחקה בתפקיד פאטי אוניל והועמדה על הופעתה לפרס אוסקר לשחקנית הטובה ביותר ולפרס באפט"א.

מקנמרה מיעטה לשחק בתפקידים קולנועיים והתפרסמה רק בסרטים "הקרדינל" של פרמינגר בתפקיד פלורי פרמוייל, "שלוש מטבעות במזרקה" של ג'ין ניגולסקו בתפקיד המזכירה הצעירה מריה ויליאמס ו"נסיך הבמה" של פיליפ דיון בתפקיד השחקנית מרי דוולין. היא פרשה ממשחק באמצע שנות ה-60.

לאחר שפרשה ממשחק נעלמה מהתודעה הציבורית ועבדה לפרנסתה בעיקר כמזכירה. מקנמרה הייתה נשואה לבמאי דייוויד סוויפט, לא היו לה ילדים.

מקנמרה נמצאה מתה ב-18 בפברואר 1978 בביתה שבניו יורק סיטי, היא נטלה כדורי שינה ומספר תרופות נוגדות דיכאון והשאירה אחריה פתק התאבדות. היא נקברה ב"בית הקברות סיינט צ'ארלס" שבעיירה פרימנג'דייל, ניו יורק.

פילמוגרפיה
----------

* הירח הוא כחול (1953)
* שלוש מטבעות במזרקה (1954)
* נסיך הבמה (1955)
* הקרדינל (1963)

קישורים חיצוניים
----------------

ויקישיתוף מדיה וקבצים בנושא **מגי מקנמרה** בוויקישיתוף

* מגי מקנמרה, במסד הנתונים הקולנועיים IMDb (באנגלית)
* מגי מקנמרה, באתר AllMovie (באנגלית)
* מגי מקנמרה, באתר Rotten Tomatoes (באנגלית)
* מגי מקנמרה, במסד הנתונים הקולנועיים KinoPoisk (ברוסית)
* מגי מקנמרה, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* BNE: XX5456639
* BnF: cb14485538b (data)
* GND: 1031144951
* ISNI: 0000 0000 4491 4585
* LCCN: no97049414
* SUDOC: 081397194
* VIAF: 74080160
* WorldCat: lccn-no97049414

 |
מגיד שיעור
**מגיד שיעור** הוא אדם (רב, או תלמיד חכם) המוסר שיעור בפני קבוצת אנשים באופן קבוע במסגרות מגוונות. ישנם שיעורים כדוגמת הדף היומי או משנה יומית המתקיימים מדי יום ביומו, וישנם המתקיימים מדי פרקי זמן קבועים.

קיימים מגידי שיעורים המוסרים את שיעוריהם במשך שנים רבות, ובעוד שקהל השומעים מתחלף עם השנים, הרי שהמגיד שיעור עצמו נשאר. במקרים אחרים, מגיד השיעור הוא זה שמסיים את תפקידו, מסיבות שונות, ואז קהל המשתתפים בשיעור, זוכה למגיד שיעור חדש.

בקהילות מסוימות רואים בהשתתפות בשיעור קבוע חשיבות עליונה, עד כי גם הלומדים, וגם המגיד שיעור עצמו נמנעים מלהיעדר מן השיעור, ולא מגיעים אליו, רק מסיבות חשובות ביותר.

גם בישיבות לרמותיהן השונות, וגילאי התלמידים, נקראים הר"מים מגידי שיעור, וגם אלה המוסרים שיעורים שונים בישיבה ואינם ר"מים מכונים כך.

ישנם מגידי שיעור העושים את עבודתם תמורת שכר, וישנם מגידי שיעור, המוסרים את שיעורם שלא על מנת לקבל פרס.

תלמיד שלמד אצל מגיד שיעור, צריך לנהוג בו כבוד גם לאחר שסיים ללמוד אצלו, ואף אם התלמיד התמיד ועלה במעלות התורה, והפך תלמיד חכם בעצמו, הרי הוא חייב בכבוד מגיד השיעור הראשון.

דינו של מגיד שיעור הוא בדרך כלל כדין רבו שאינו מובהק, אך ישנם מגידי שיעור, שעל התלמיד לכבד אותם כאת רבו המובהק, כגון ראש הישיבה המוסר את השיעור השבועי, אך גם מקנה לתלמיד דרכים בעבודת השם.

מגידי שיעור אחדים מצליחים יותר מאחרים וזוכים לפרסום רב. בעוד ששיעורו של הרב מרדכי אלון הצליח בעבר למלא אולמות, אחרים מושכים פחות תלמידים. מגידי שיעורים מצליחים, הופכים את החומר התלמודי, שהוא קשה להבנה, כפי שהוא קשה גם להסבר, לחומר מרתק.
מגיד השיעור, משתמש בטכניקות שנלמדות בקורסים למרצים. כגון: אינטונציה נכונה, ושפת גוף מתאימה. מגיד השיעור מגיע לשיעור כשהוא מוכן היטב, אך הוא גם יודע להשיב על שאלותיהם של התלמידים. שפה ברורה והתנסחות בהירה, גורמים לתלמידים להקשיב, להבין ולרצות לשמוע עוד.

מגידי שיעור בעידן האינטרנט
--------------------------

לקראת סוף שנות האלפיים, הוקמו מספר ארגונים, בהם: קול הלשון, קול הדף, קול המשנה וקביעותא אשר לקחו על עצמם להפיץ שיעורי תורה, בנושאים שונים, באמצעות קלטות, ובאמצעות האזנה לטלפון. הארגונים הצליחו לרכז מספר רב של מגידי שיעור, ביניהם: הרב מיכל זילבר, הרב ישראל דנדרוביץ ואחרים, אשר רובם הקליטו את שיעוריהם, בהתנדבות וללא תמורה. נפתחו ספריות בהן ניתן היה לשאול קלטות, ולהחליף קלטות בקלטות.

עם התרחבות השימוש באינטרנט בעולם הדתי והחרדי, הוקמו אתרים לארגונים הנ"ל, וכן הוקמו ארגונים חדשים המשתמשים באינטרנט, לצורך הפצת שיעורי תורה של בכירי מגידי השיעורים.

ראו גם
------

* ר"מ

קישורים חיצוניים
----------------

* שיעורו בדף היומי של הרב בנימין מילצקי, רדיו קול חי
סוסנה מלקורה ומאוריסיו מאקרי בטקס ההשבעה, 10 בדצמבר 2015
**סוסנה מלקורה** (בספרדית: **Susana Malcorra**; נולדה ב-18 בנובמבר 1954) היא דיפלומטית ומנהלת ארגנטינאית שכיהנה בין היתר כשרת החוץ של ארגנטינה.

ביוגרפיה
--------

מלקורה נולדה ברוסאריו שבפרובינציית סנטה פה. ב-1978 סיימה לימודי הנדסת חשמל באוניברסיטה הלאומית ברוסאריו. ב-1979 החלה לעבוד בחברת IBM והתקדמה עד לתפקיד מנהלת השלוחה הארגנטינאית של החברה. ב-1993 עברה לחברת ארגנטינה טלקום וכיהנה כסמנכ"לית תפעול וכמנכ"לית החברה עד 2002. לאחר מכן הקימה חברת ייעוץ פרטית.

בספטמבר 2004 החלה לעבוד כסמנכ"לית תפעול בארגון הסיוע הבינלאומי "תוכנית המזון העולמית" (WFP) של האומות המאוחדות. היא ריכזה את מאמצי האו"ם לסייע לנפגעי הצונמי באוקיינוס ההודי. ב-2008 מונתה לתת-מזכ"ל האו"ם לענייני תמיכה לוגיסטית ולראש מחלקה חדשה האחראית על נושא הלוגיסטיקה והפריסה של כוחות שמירת השלום. ב-2012 מונתה לראש לשכת מזכ"ל האו"ם באן קי-מון.

לאחר היבחרו של מאוריסיו מאקרי לנשיא ארגנטינה מונתה מלקורה לשרת החוץ בקבינט שלו והושבעה לתפקיד בדצמבר 2015. ב-2016 ניסתה להתמודד על משרת מזכ"ל האו"ם, אך היא סיימה בהצבעה בין המקומות האחרונים.

ב-2017 הודיעה על פרישתה מסיבות אישיות, שנכנסה לתוקף ב-12 ביוני. היא הוחלפה על ידי הדיפלומט חורחה פורי.

מלקורה נשואה ואם לבן.

קישורים חיצוניים
----------------

ויקישיתוף מדיה וקבצים בנושא **סוסנה מלקורה** בוויקישיתוף
* סוסנה מלקורה, ברשת החברתית טוויטר
* סוסנה מלקורה באתר האו"ם

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 6689147425865645040004
* WorldCat: viaf-6689147425865645040004

 |
ז'אן-לואי-ארנסט מסונייה, דיוקן עצמי, 1889
**1814. המערכה בצרפת**(נפוליאון ומפקדיו חוזרים מסווסון לאחר קרב לאון), יצירה משנת 1864
**ז'אן-לואי-ארנסט מסונייה** (בצרפתית: **Jean-Louis Ernest Meissonier**; ‏ 21 בפברואר 1815 – 31 בינואר 1891) היה צייר ופסל קלאסיקני צרפתי הידוע בציורי הקרבות שלו, בהם התמקד בעיקר בציורי צבאותיו של נפוליאון בונפרטה.

קורות חיים
----------

מסונייה נולד בליון שבצרפת. הוא החל לצייר ולרשום בצעירותו, למד אמנות בסטודיו של הצייר לאון קונייה. הוא ביקר ברומא ובשווייץ והציג בשנת 1831 את יצירתו "הבורגנים ההולנדים" (*Les Bourgeois Flamands*) בפריז. יצירה זו היא אחת ממספר רב של יצירות מיניאטוריות בהם התמחה האמן (אשר היה הראשון שצייר בסוגת ציור זו בצרפת, וזכה להצלחה רבה). בשנת 1838 התחתן ונולד לו בן אחד - ז'אן שארל מסונייה, אשר למד תחת אביו, ולימים הפך צייר בעצמו.

בשנת 1841 הציג את היצירה "משחק שח" אשר זכתה להצלחה רבה, וכן גם יצירתו משנת 1842 "צעיר מנגן בצ'לו", היצירה משנת 1842 "האמן בסטודיו שלו", והיצירות "צעיר מביט על ציור", "בחדר המשמר" ו"משחק פיקה" משנת 1845.

בשנת 1848 צייר את "חיילים" והחל את "יום ביוני" - יצירה אותה לא השלים. בשנת 1849 יצר את "מעשן" ובשנת 1952 את "בראבו". יצירתו משנת 1855 - "המהמרים" ו"הריב" זכו להצלחה רבה והוצגו בחצרו של הקיסר נפוליאון השלישי. בשנת 1857 הציג בתערוכה בפריז תשע יצירות שזכו להצלחה. הוא שב והציג את יצירותיו בתערוכות בשנת 1861 ו-1864, וכן בתערוכה העולמית בשנת 1878 בה הציג 16 מיצירותיו.

במהלך המצור על פריז בשנת 1871 שירת מסונייה בדרגת קולונל.

בשנת 1883 נבחר כנשיא "התערוכה הלאומית הגדולה" והציג בה מספר יצירות. תערוכה רטרוספקטיבית שלו נפתחה ב-24 במאי 1884 וכללה 146 מיצירותיו.

מסונייה היה חבר בחבר השופטים של התערוכה העולמית של פריז (1889) ואף הציג בתערוכה מספר יצירות.

מסונייה נפטר בפריז ב-31 בינואר 1891.

תארים
-----

בשנת 1846 קיבל מסונייה את התואר אביר לגיון הכבוד על עבודותיו. הוא הועלה בדרגה בשנת 1856 ושוב ב-29 ביוני 1867 ו-1880, וקיבל את התואר הגבוה ביותר של הארגון ב-29 באוקטובר 1889

בשנת 1890 הפך מסונייה לנשיא החברה הלאומית לאמנות יפה של צרפת (Société Nationale des Beaux-Arts).

לקריאה נוספת
------------

* רוס קינג, **משפט פריס**, מאנגלית: יותם פלדמן ונעמי כרמל, הוצאת דביר, 2010.

קישורים חיצוניים
----------------

ויקישיתוף מדיה וקבצים בנושא **ז'אן-לואי-ארנסט מסונייה** בוויקישיתוף
* ז'אן-לואי-ארנסט מסונייה, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007298584505171
* BIBSYS: 90778669
* BNE: XX1320575
* BnF: cb11943744z (data)
* CANTIC: a10193091
* CiNii: DA07794922
* GND: 118782967
* ICCU: RAVV010201
* ISNI: 0000 0001 0898 3951
* LCCN: n81033649
* LNB: 000201938
* The Léonore id LH//1818/30 is not valid.
* MusicBrainz: fc837b3e-48cc-47db-9049-1e9d06572a14
* NGV: 1111
* NKC: jo2003184019
* NLA: 36225716
* NLP: A32836867
* NTA: 074311883
* RERO: 02-A000112753
* RKD: 55050
* SELIBR: 209584
* SNAC: w6nv9nb3
* SUDOC: 027383768
* Trove: 1232739
* ULAN: 500001155
* VcBA: 495/106918
* VIAF: 49233513
* WorldCat: lccn-n81033649

 |
**קנאביס אינדיקה** (שם מדעי: *Cannabis indica*) הוא מין של קנאביס או תת-מין של קנאביס סאטיבה (C. s. indica), צמח חד שנתי ממשפחת הקנאביים.

טקסונומיה
---------

בשנת 1785, ז'אן-בטיסט דה לאמארק פרסם תיאור של מין שני של קנאביס, אותו כינה קנאביס אינדיקה. לאמארק ביסס את תיאור המין בעל השם החדש על דגימות צמחים שנאספו בהודו. ריצ'רד אוונס שולטס תיאר את צמח הקנאביס אינדיקה כקצר יחסית, חרוטי, מסועף וצפוף, לעומת קנאביס סאטיבה שתואר על ידו כגבוה ופחות מסועף. 
לוראן ק. אנדרסון תיאר את צמח הקנאביס אינדיקה כבעל עלים קצרים ורחבים, לעומת אלו של הקנאביס סאטיבה שאופיינו כארוכים וצרים יחסית.
ייתכן שמקורם של צמחי קנאביס אינדיקה התואמים את תיאורם של שולטס ואנדרסון הוא מרכס ההרים הינדו-כוש. בגלל האקלים הקשה באזור זה (חורף קר מאוד וקיץ חם), קנאביס אינדיקה מתאים מאוד לגידול באקלים ממוזג.

גידול
-----

צמחי קנאביס אינדיקה רחבי עלים מגודלים באופן מסורתי בהודו, אפגניסטן, בנגלדש ופקיסטן לצורך ייצור חשיש. מבחינה פרמקולוגית קנאביס אינדיקה כצמח תרבות מסורתי מכיל יותר קנאבידיול (CBD) מאשר קנאביס סאטיבה.
אנשים שצרכו זני קנאביס אינדיקה דיווחו יותר על תחושת הרפיה גופנית ופחות על תחושת שיכרון מוחי יחסית לקנאביס סאטיבה. השפעת קנאביס אינדיקה מתוארת בדרך כלל כהרפיה גופנית, ובעלת תכונות מועילות כגון שיכוך כאב, בנוסף ליעילותו לטיפול בנדודי שינה ובחרדה, בשונה מקנאביס סאטיבה שהשפעתו מתוארת כמוחית-נפשית ופחות גופנית.

ראו גם
------

* קנאביס סאטיבה
* קנאביס רודראליס
* אלמנה לבנה (קנאביס)

קישורים חיצוניים
----------------

ויקישיתוף מדיה וקבצים בנושא **קנאביס אינדיקה** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* TPL
* ITIS
* GBIF
* IPNI
* Tropicos
 |

הערות שוליים
------------

1. ↑  Richard Evans Schultes, William M. Klein, Timothy Plowman & Tom E. Lockwood (1974). "Cannabis: an example of taxonomic neglect" (PDF). Harvard University Botanical Museum Leaflets 23: 337–367.
2. ↑  Loran C. Anderson (1980). "Leaf variation among Cannabis species from a controlled garden". Harvard University Botanical Museum Leaflets 28 (1): 61–69.
3. ↑  Karl W. Hillig & Paul G. Mahlberg (2004). "A chemotaxonomic analysis of cannabinoid variation in Cannabis (Cannabaceae)". American Journal of Botany 91 (6): 966–975

|  |  |
| --- | --- |
| בקרת זהויות עריכת הנתון בוויקינתונים | 
* GND: 4072773-7

 |
**ז'אן-מרי לבלאן** (בצרפתית: Jean-Marie Leblanc; נולד ב-27 ביולי 1944), הוא רוכב אופניים צרפתי (רוכב עבר), עיתונאי ומנהלו של מרוץ האופניים הטור דה פראנס בשנים 1989–2005.

נולד בצפון צרפת והפך לרוכב מקצועני ב-1966. עד פרישתו ב-1971, השיג הישגים בינוניים בלבד. הצטיין במרוצי קריטריום ובמרוצי קטעים קצרים. הישגו הבולט ביותר הוא המקום השני, בדירוג הכללי, במרוץ הצרפתי "Les Quatre Jours de Dunkerque" (ארבעת הימים של דנקרק), ב-1970.

לאחר פרישתו, הפך לעיתונאי ספורט בל'אקיפ. ב-1989 נתמנה למנהלו של מרוץ האופניים החשוב בעולם - הטור דה פראנס. בניהולו, הפך המרוץ למודרני יותר והגיע לשיאים חדשים של פופולריות בכל רחבי העולם. 

בחלק משנותיו כמנהל המרוץ, היה לבלאן במוקדם של ויכוחים חוזרים ונשנים, כאשר הזמין לטור דה פראנס קבוצות צרפתיות, שנחשבו כחלשות, והעדיפן על פני קבוצות מארצות אחרות שנחשבו כחזקות יותר ובעלות סיכויים להשפיע על מהלך המרוץ. 

ב-2005 פרש מניהול הטור דה פראנס לטובת סגנו, בשנים שלפני כן, כריסטיאן פרודום, אך נשאר כמנהל בחברת Amaury Sport Organisation אשר מלבד הטור דה פראנס, מארגנת גם את מרוצי האופניים של פריז-ניס, פריז - רובא ולייז'–בסטון–לייז' ואת מרוץ המכוניות ראלי דקר.

פרש מעבודתו בחברת A.S.O. ב-31 בינואר 2007. אקורד הסיום שלו היה ארגון מרוץ האופניים בקטר, הטור של קטר, בינואר 2007. הודיע כי לאחר פרישתו יתמסר לתחביבו - מוזיקה ולנגינה בקלרינט בהרכב ג'אז בו הוא חבר.

קישורים חיצוניים
----------------

ויקישיתוף מדיה וקבצים בנושא **ז'אן-מרי לבלאן** בוויקישיתוף

* ז'אן-מרי לבלאן, באתר Cycling Archives
* רשימת הישגיו כרוכב (בצרפתית)

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb12116071s (data)
* GND: 1158746059
* ISNI: 0000 0000 8352 2226
* NTA: 311483186
* SUDOC: 029560497
* VIAF: 4962480
* WorldCat: viaf-4962480

 |
**ספנודיסקוס** (שם מדעי: *Sphenodiscus*; מילולית: "צלחת בעלת טריז") הוא סוג של רכיכה נכחדת מקבוצת האמוניטים אשר התקיימה בים במשך הקרטיקון העליון שלפני 83.5 עד 66 מיליון שנה מזמננו, עד להכחדת הקרטיקון הגדולה (ולדעת מספר חוקרים אף לפני 64 מיליון שנה מזמננו, כבר במשך הפלאוקן, מה שאומר ששרד את ההכחדה). סוג זה תואר ב-1871 בידי פילדינג בראדפורד מיק (אנ').

המאובנים של קונכייה זו ידועים בעיקר מאמריקה הצפונית באזור של הים הפנימי המערבי הקדום שבקרוליינה הצפונית והדרומית, דקוטה הצפונית והדרומית, מרילנד, ניו ג'רזי ומקסיקו. מאובנים נוספים התגלו באזורים נוספים כמו טרינידד, ברזיל, הולנד, הודו וניגריה.

קונכיית היצור הייתה עגולה ובעלת פיתולים חופפים עם "טבור" קטן במרכז, בעוד החלק העליון נטה בחדות. החלק החיצוני היה לרוב חלק אך לעיתים כוסה בגבשושיות קטנות. החלל הפנימי היה מסועף והיה מלא בגז, מה שנתן לקונכייה לצוף ולשמש כהנעה סילונית. יצור זה בחייו היה בעל זרועות יונקות, איתם תפס טרף קטן. בתורו הוא נטרף בידי דגים וזוחלים ימיים כמו מוזאזאוריים שונים.

קישורים חיצוניים
----------------

ויקישיתוף מדיה וקבצים בנושא **ספנודיסקוס** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* GBIF
 |

הערות שוליים
------------

1. ↑  Allmon, W. D.; Knight, J. L. (1993). "Paleoecological significance of a turritelline gastropod-dominated assemblage in the Cretaceous of South Carolina". Journal of Paleontology. 67 (3): 355–360. doi:10.1017/S0022336000036830.
**קן קרצ'בל** (באנגלית: **Ken Kercheval**‏; 15 ביולי 1935 - 21 באפריל 2019) היה שחקן טלוויזיה אמריקאי שנודע בשל גילום דמותו של "קליף בארנס" בסדרה דאלאס.

ביוגרפיה
--------

קרצ'בל נולד בוולקוטוויל, אינדיאנה, בנם של רופא מקומי ואחות. הוא החל את דרכו כשחקן תיאטרון ומשנת 1962 הופיע על במות ברודוויי ו"אוף ברודוויי" בתפקידים במחזות כקברט ו"מי מפחד מווירג'יניה וולף?". במקביל, שיחק במספר תפקידים זוטרים בסדרות טלוויזיה. בשנת 1967 החל לשחק בטלוויזיה, כששיחק דמות בשם "ד"ר ניק האנטר" באופרת הסבון הפופולרית "החיפוש אחר המחר" (Search for Tomorrow). הסדרה שודרה ברציפות מאז שנת 1951, וקרצ'בל היה השחקן השני ששיחק את דמותו של הדוקטור החביב והפופולרי.

עד לשנת 1978 שיחק קרצ'בל בתפקידי משנה רבים בטלוויזיה ואף בקולנוע. בטלוויזיה הופיע בתפקידי אורח בסדרות כ"סטארסקי והאץ'" או "קוג'אק", ובקולנוע הופיע בסרטים כ"רשת שידור".

בשנת 1978 הצטרף לצוות הסדרה דאלאס בתפקיד קליף בארנס, יריבו המוערך של ג'יי אר יואינג גיבור הסדרה, אותו גילם השחקן לארי הגמן. דמותו הסימפתית של בארנס, שבמשך ארבע עשרה העונות שבהן שודרה הסדרה, ניסה לנקום בג'יי אר ובמשפחתו, אך לשווא, הייתה בין הדמויות האהובות על הצופים בסדרה המצליחה, ולצדו של הגמן היה קרצ'בל השחקן היחיד שדמותו הופיעה כמעט ברציפות מן הפרק הראשון בסדרה לפרק האחרון, ששודר בשנת 1991, לאחר ארבע עשרה עונות בהן שודרה הסדרה ברשת CBS. כן ביים קרצ'בל ארבעה מפרקי הסדרה. קרצ'בל הופיע בסרט ההמשך, "דאלאס: שובו של ג'יי אר" שצולם בשנת 1996. במהלך הסרטת הסדרה זכה קרצ'בל בפרסים כגון "Soap Opera Digest Awards" (בו זכה ב-1990) ו- "TV Land Awards" (בו זכה ב-1978).

לאחר ירידת הסדרה "דאלאס" מהמסכים המשיך קרצ'בל להופיע בתפקידי משנה בטלוויזיה, והופיע בהופעות אורח בסדרות כג'ורדן או ER.

קרצ'בל נישא פעמיים, והיה אב לשבעה ילדים. הוא התגורר בגרנדה הילס, קליפורניה, ובאינדיאנה.

קרצ'בל נאבק בבעיות בריאות שנבעו מהתמכרותו לעישון ולאלכוהול. בשנת 1993 אובחן כחולה בסרטן הריאה, והחלים לאחר ניתוח בו הוסר חלק מריאתו. בדומה לחברו לסדרה הגמן, הוא נאבק זמן רב בהתמכרות לאלכוהול, ובשנת 2007 נדון לשלושה ימים בכלא על נהיגה בשכרות.

נפטר באינדיאנה ב-21 באפריל 2019.

קישורים חיצוניים
----------------

ויקישיתוף מדיה וקבצים בנושא **קן קרצ'בל** בוויקישיתוף
* קן קרצ'בל, ברשת החברתית טוויטר
* קן קרצ'בל, במסד הנתונים הקולנועיים IMDb (באנגלית)
* קן קרצ'בל, באתר AllMovie (באנגלית)
* קן קרצ'בל, באתר Rotten Tomatoes (באנגלית)
* קן קרצ'בל, במסד הנתונים הקולנועיים KinoPoisk (ברוסית)
* קן קרצ'בל, באתר Discogs (באנגלית)
* קן קרצ'בל, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007367212805171
* BnF: cb141930939 (data)
* GND: 1023786001
* ISNI: 0000 0000 0142 4236
* LCCN: n94091610
* SNAC: w6gq7mmk
* VIAF: 74062239
* WorldCat: lccn-n94091610

 |
**אוליבר קירך** (בגרמנית: **Oliver Kirch**; נולד ב-21 באוגוסט 1982 בזוסט, מערב גרמניה) הוא כדורגלן עבר גרמני ששיחק בעמדת הקשר האחורי.

קריירה
------

אוליבר קירך גדל במערב גרמניה בנורדריין-וסטפאליה בעיר זוסט ושיחק באקדמיות שהיו באזור שלו מגיל 10, ב-SUS לגדן, ב-SUS שטאטלוהן וב-SPVGG פרדן.
את הופעת הבוגרים הראשונה שלו עשה בקבוצת SC פרל.

בעונת 2002/2003 עבר לבורוסיה מנשנגלדבך, ופתח לראשונה בהרכב רק בעונה שלאחר מכן. לאחר 4 שנים עבר אוליבר קירך לארמיניה בילפלד. קירך כבש בהופעת הבכורה שלו בקבוצה. בסך הכל שיחק 71 משחקים במדי הקבוצה וכבש שבעה שערים.

בתחילת עונת 2010/2011 חתם על חוזה לשלוש שנים בקייזרסלאוטרן שם שיחק שנתיים בהן רשם 50 הופעות וכבש שער אחד מול הרטה ברלין.

קירך חתם בבורוסיה דורטמונד תמורת מיליון יורו על חוזה בן שנתיים עד 30 ביוני 2014. קירך נמנה עם סגל קבוצתו בגמר ליגת האלופות 2013, והבקיע את שערו הראשון בקבוצה מול באייר לברקוזן במחזור ה-32 בבונדסליגה במשחק שנגמר בתוצאה 2-2. בסיום עונת 2014 חתם קירך על חוזה לשנתיים נוספות במועדון.

ב-30 באוגוסט 2015 חתם בפאדרבורן 07 מהבונדסליגה השנייה. קירך ערך שבע הופעות בלבד בקבוצה, שנשרה בסיום העונה אל הליגה הגרמנית השלישית. בתום עונה זו פרש ממשחק פעיל.

קישורים חיצוניים
----------------

ויקישיתוף מדיה וקבצים בנושא **אוליבר קירך** בוויקישיתוף

* פרופיל, באתר Transfermarkt
* פרופיל, באתר Fussballdaten.de (בגרמנית)
* פרופיל, באתר WorldFootball.net
* פרופיל, באתר FootballDatabase.eu
**ספסאן ארנה** (ברוסית: **Сапса́н Аре́на**) הוא אצטדיון כדורגל הממוקם ברובע פראובראז'נסקויה במחוז המינהלי המזרחי של מוסקבה. מהווה חלק ממתחם האצטדיון של RZD ארנה. עד 2017, נקרא בשם "**זירת הספורט הקטנה לוקומוטיב" (малая спортивная арена «Локомотив»)**. האצטדיון מכיל 10,000 מקומות ישיבה.

זירת הספורט הקטנה "לוקומוטיב" הוקמה באפריל 2009 ונפתחה באופן רשמי ב-12 ביוני 2010. קבוצת המילואים של לוקומוטיב, "קאזאנקה", המשחקת באליפות PFL, עורכת בו את משחקי הבית שלה. האצטדיון מאפשר לקיים משחקים הן ברמת המועדונים והן ברמת הנבחרת. 

באפריל 2013, האצטדיון קיבל תעודת התאמה של הקטגוריה הראשונה, המאפשרת לקיים משחקים במסגרת ליגת העל הרוסית. משחק ראשון כזה נערך ב-6 באוקטובר 2013 במסגרת המחזור ה-12 באליפות רוסיה בין צסק"א לדינמו.

ב-5 באוגוסט 2017, שמו של האצטדיון שונה ל"ספסאן ארנה". בנוסף אירח משחקים במסגרת ליגת הפוטבול הרוסית. 

בעונת 2018/2019 מועדון צ'רטנובו אירח באצטדיון את משחקי הבית שלו.

האצטדיון נבחר לארח את גמר אליפות רוסיה בפוטבול בשנת 2022.

קישורים חיצוניים
----------------

ויקישיתוף מדיה וקבצים בנושא **ספסאן ארנה** בוויקישיתוף
* מידע בדף האתר הרשמי של לוקומוטיב מוסקבה
* מידע על האצטדיון באתר קבוצת לוקומוטיב-2
* תוכנית השטח של מתחם האצטדיון

הערות שוליים
------------

1. ↑  МСА «Локомотив»: лучший стадион Москвы. На сегодня, *Sport-express.ru*, ארכיון אינטרנט
2. ↑  Заявление президента ФК «Локомотив»
**אוליבר קרויצר** (בגרמנית: **Oliver Kreuzer**, נולד ב-13 בנובמבר 1965 במנהיים שבגרמניה המערבית) הוא כדורגלן עבר גרמני ששיחק בעמדת הבלם בקרלסרוהה, באיירן מינכן ופ.צ. בזל.

קריירת מועדונים
---------------

קרויצר החל את קריירת הבוגרים שלו בקרלסרוהה מליגת הבונדסליגה בשנת 1985. קרויצר שיחק בקבוצה 182 משחקים לאורך שש עונות, כבש שמונה שערים והפך למעין גיבור תרבות מקומי. 

בשנת 1991 חתם קרויצר בבאיירן מינכן, עמה זכה בשתי אליפויות, והיה שותף מלא לזכייה בגביע אופ"א בשנת 1996, לאחר ניצחון במפגש כפול בגמר מול בורדו. בשנת 1997, לאחר שש עונות בבאיירן מינכן, בהן שיחק 150 משחקים וכבש שמונה שערים, חתם קרויצר בפ.צ. בזל מליגת העל השווייצרית. עם בזל זכה קרויצר בדאבל בשנת 2002, ופרש בתום אותה עונה מכדורגל בגיל 36, לאחר חמש עונות בבזל, בהן שיחק 119 משחקים וכבש 16 שערים.

קריירה בינלאומית
----------------

קרויצר מעולם לא שיחק בנבחרת גרמניה הבוגרת, אך שיחק בנבחרות הצעירות, ולזכותו הופעה אחת בנבחרת האולימפית.

לאחר הפרישה
-----------

קרויצר עסק בתפקיד ניהולי בפ.צ. בזל עם פרישתו ממשחק. לאחר מכן עסק בתפקיד המנהל הספורטיבי בקבוצות שונות כרד בול זלצבורג, שטורם גראץ, קרלסרוהה והמבורג, ממנה פוטר עקב טענות ההנהלה להפרת המחויבות שלו למועדון.
בנובמבר 2015 החל קרויצר לעבוד במינכן 1860 כמנהל הספורטיבי של המועדון.

תארים
-----

עם באיירן מינכן:

* אליפות הבונדסליגה (2): 1993/94, 1996/97
* גביע אופ"א: 1995/96

עם פ.צ. בזל:

* אליפות ליגת העל השווייצרית: 2001/02
* הגביע השווייצרי: 2001/02

קישורים חיצוניים
----------------

ויקישיתוף מדיה וקבצים בנושא **אוליבר קרויצר** בוויקישיתוף

* פרופיל, באתר Transfermarkt
* פרופיל, באתר Fussballdaten.de (בגרמנית)
* פרופיל, באתר WorldFootball.net

|  |  |
| --- | --- |
| בקרת זהויות עריכת הנתון בוויקינתונים | 
* GND: 1051614813
* VIAF: 309561496
* WorldCat: viaf-309561496

 |
מגזרת נייר גרמנית
מגזרת נייר סינית
מגזרות נייר היוצרות "פרול" מהפיליפינים
**מגזרת נייר** היא אמנות עיצוב וחיתוך נייר שהתפתחה באופן ייחודי ברחבי העולם ואימצה סגנונות תרבותיים שונים.

היסטוריה
--------

מוצאה של אמנות מגזרת הנייר ככל הנראה במזרח הרחוק. מגזרת הנייר העתיקה ביותר ששרדה היא מעגל סימטרי מהמאה ה-6 שנמצא בשינג'יאנג בסין. מהמאה ה-8 וה-9 מגזרות נייר החלו לצוץ במערב אסיה ומהמאה ה-16 גם בטורקיה. בתוך מאה שנה הן יוצרו במרבית מדינות מרכז אירופה.

סין
---

אמנות מגזרת הנייר הסינית או הג'יאן ז'י (בסינית: 剪紙) קיימת כבר מהמאה ה-6 לספירה ויש לה מספר שימושים שונים בתרבות הסינית, כמעט כולן למטרות בריאות, שגשוג או דקורציה. אדום הוא הצבע הנפוץ ביותר ממנו מכינים את המגזרות. לעיתים קרובות יש בהן דגש על תווים מהכתב הסיני המסמלים את החיות בגלגל המזלות הסיני.

למרות שמגזרות נייר פופולריות ברחבי העולם, רק מגזרות הנייר הסיניות נרשמו בשנת 2009 באונסק"ו כחלק מהמורשת התרבותית העולמית. מגזרות הנייר הסיניות זכו להכרה מכיוון שיש להן היסטוריה של למעלה מ-1500 שנה, והן מייצגות ערכים תרבותיים של העם הסיני הן מן הצפון והן מהדרום.

הפיליפינים
----------

בפיליפינים קיימים שימושים שונים למגזרות נייר. משתמשים בהן ליצירת "פרול" (parol) - פנס בצורת כוכב מסורתי הנקשר גם לחג המולד הפיליפיני, את הפרול מכינים מנייר צבעוני שנגזר לצורות דקורטיביות שונות תוך השארת "זנבות" חתוכים מנייר מכל צדדיו. בנוסף, משתמשים במגזרות נייר צבעוני ליצירת עטיפות ססגוניות לממתקים.

מגזרת נייר ביהדות
-----------------

 ערך מורחב – **מגזרת נייר (יהדות)**  

**מגזרות נייר יהודיות** הן פריטי אמנות עממית שהיו נפוצים בקהילות יהודיות שונות עד מלחמת העולם השנייה, ובולטים בהם מגוון מאפיינים סגנוניים שהושאלו מאמנות גבוהה ומאמנות עממית מקומית. המגזרת היהודית המוקדמת ביותר הידועה היא מספרד מ-1345. לשיאה הגיעה אמנות זו בקהילות היהודיות של מזרח אירופה במאות ה-19 וה-20. סגנונן של המגזרות בתקופה זו מכונה, בשל עושרן הרב, "הבארוק היהודי".

צלליות
------

הצלליות הן אמנות חיתוך קווי מתאר או דיוקנאות מתוך נייר בצבע שחור. מרבית אמני חיתוכי הצלליות המודרניים משתמשים בשיטות מסורתיות, בעוד שחלקם הרחיבו את סגנונם והוסיפו שימוש במוטיבים ועיצובים מודרניים. אמנות החיתוך העכשווית קשורה לפעמים ליצירת שבלונות, שהן נגזרת של טכניקה המשמשת בגרפיטי וזכתה להכרה בשנים האחרונות הודות לאמנים כמו בנקסי.

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **מגזרת ניר** |
| ויקישיתוף תמונות ומדיה בוויקישיתוף: **מגזרת נייר** |

* מגזרות נייר - אמנות יהודית שנעלמה, באתר מוזיאון עין חרוד
* חיתוך מגזרות נייר בלייזר, באתר ארגון הדפס אמנותי ירושלים
* מגזרות נייר יהודיות, באתר מוזיאון העם היהודי
* Snowflakes, Starflakes, and Swirlflakes - סרטון הדרכה להכנת מגזרות נייר שונות ומקוריות

|  |  |
| --- | --- |
| בקרת זהויות עריכת הנתון בוויקינתונים | 
* GND: 4052267-2

 |
**ציפורי עלים** (שם מדעי: Chloropseidae) היא משפחת עופות מסדרת ציפורי שיר החיה בתת-היבשת ההודית ובדרום-מזרח אסיה. במשפחה סוג אחד - ציפור עלים (*Chloropsis*) ובו 11 מינים. ציפורים אלה הן קרובות משפחה של משפחת האגיתיניות ושל התכלתיים וקרובות רחוקות יותר של הבולבוליים.

ציפורים אלה חיות בין העצים ביער וצבען ירוק בהיר עד צהוב עם פנים כהות ולעיתים גרונות כחולים. המקור צר וכהה והעיניים כהות. הזנב ארוך והכנפיים בעלות נוצות כחולות בשוליים. הרגליים חזקות ועוזרות לציפורים לטפס. אורכן 14-21 ס"מ ומשקלן 15-48 גרם. נוצותיהן הצבעוניות מרשימות את בני הזוג, מרתיעות יריבים ומבלבלות את טורפיהן, בעיקר נחשים טורפים.

הן חיות ביערות הגשם הטרופיים ויכולות להימצא עד גובה 2,500 מ' מעל הים. הן חיות בצמרות העצים ומחפשות שם חרקים, פירות וצוף. לעיתים הן פועלות כלהקת ציד, המחפשת ועטה על חרקים, שאחת מחברות הלהקה מוצאת.

### מינים

* *Chloropsis flavipennis*
* *Chloropsis palawanensis*
* *Chloropsis sonnerati*
* *Chloropsis cyanopogon*
* *Chloropsis cochinchinensis*
* *Chloropsis jerdoni*
* *Chloropsis kinabaluensis*
* *Chloropsis aurifrons* - קרוי "בֻּלְבּוּל זְהֹב מֵצַח"
* *Chloropsis media*
* *Chloropsis hardwickii*
* *Chloropsis venusta*

קישורים חיצוניים
----------------

ויקישיתוף מדיה וקבצים בנושא **ציפורי עלים** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* ITIS
* GBIF
 |

* ציפורי עלים, באתר אנציקלופדיה בריטניקה (באנגלית)
**מיקוד מחדש** (אנגלית: Retargeting) הוא צורת פרסום מקוון ממוקד שבו מוצגות למשתמשים פרסומות בהתבסס על התנהגות ופעולות קודמות אשר מעידות על פוטנציאל מוגבר שלהם לקנות מוצר או לעשות פעולה רצויה אחרת.

מטרת השימוש במיקוד מחדש היא לנצל את החשיפה שכבר זכה לה מותג ואת הבעת העניין בו מצד משתמשים ספציפיים כדי לשכנע משתמשים אלה לעבור לאתר של המפרסם ולעשות בו את הפעולה הרצויה (קנייה, הירשמות וכו'). כך אמור לגדול ההחזר על ההשקעה בהצגת פרסומות אשר לא הובילו ישירות לפעולה הרצויה. כאשר הפרסומות מוגשות לצרכן באמצעות רשתות פרסום, רשת הפרסום יכולה לזהות את המשתמש ולהציג לו פרסומות הרלוונטיות לפעולותיו הקודמות באתרים שונים ורבים.

הצורה הבסיסית ביותר של מיקוד מחדש היא מיקוד מחדש התנהגותי (behavioral retargeting) — הצגה חוזרת של פרסומות למותג מסוים לאחר שהמשתמש ביקר באתר של המותג, חיפש אותו במנוע חיפוש, או גילה בו עניין בצורה מדידה אחרת. הצגת הפרסומות החוזרת, בדרך כלל בצורת באנרים, אמורה להשאיר את המותג בתודעתו של המשתמש ולעודד אותו לחזור לאתר המפרסם.

מיקוד מחדש מותאם-אישית (personalized retargeting) הוא צורה של מיקוד מחדש שבה גם מותאמת הפרסומת בזמן אמת לפעולות שעשה משתמש ספציפי. לדוגמה, משתמש שביקר באתר של חברת תיירות וחיפש חופשות ביעד מסוים אך לא הזמין חופשה, יכול לראות בעקבות כך פרסומות אשר יציעו לו חופשות ביעד מסוים זה.

התחלת תהליך של קנייה מקוונת מבלי להשלימה נחשבת להבעת התעניינות מובהקת, וצורה מיוחדת של מיקוד מחדש היא פרסום המעודד משתמשים שלא השלימו את קנייתם לעשות זאת. על פי רוב, לחיצה על פרסומת כזאת מחזירה את המשתמשים לנקודה שתאפשר להם להשלים את קנייתם, בדרך כלל לעגלת הקניות באתר המסחר האלקטרוני שבו התחילו את תהליך הקנייה.